b'\n_START_ARTICLE_\nRomance\n_START_PARAGRAPH_\nRomance er en diktform som oppstod i Spania i seinmiddelalderen, og er blitt holdt levende helt opp til v\xc3\xa5r tid._NEWLINE_Den tidligste omtalen av romance finnes i et skrift fra 1449, der Santillana snakker nedsettende om \xc2\xabdisse romacene og sangene som folk av lav stand morer seg med\xc2\xbb. Romancen var alts\xc3\xa5 opprinnelig ei folkevise av ukjent forfatter som har levd i muntlig tradisjon; f\xc3\xb8rst p\xc3\xa5 1500- og 1600-tallet ble romancer skrevet ned og samla i s\xc3\xa5kalte romanceros. En kjenner til ca. 2000 romancer p\xc3\xa5 spansk._NEWLINE_Ordet romance er avleda av romanice, \xc2\xabp\xc3\xa5 romansk\xc2\xbb. Ordet kan vise til at det dreier seg om diktning p\xc3\xa5 folkespr\xc3\xa5ket, til forskjell fra latine (\xc2\xabp\xc3\xa5 latin\xc2\xbb). Ettersom diktning p\xc3\xa5 spansk ikke lenger var noen nyhet p\xc3\xa5 1400-tallet, kan ordet like gjerne vise til innholdet. Stoff til romansene henta en ofte fra eldre (vers)romaner og heltedikt, som ogs\xc3\xa5 gikk under betegnelsen romancer. Mange romancer handler om Spanias store heltediktskikkelse Cid, andre bygger p\xc3\xa5 heltedikt som er g\xc3\xa5tt tapt eller p\xc3\xa5 gamle kr\xc3\xb8niker. Ogs\xc3\xa5 fra franske heltedikt og romaner kunne romancedikterne hente stoffet sitt; s\xc3\xa6rlig har Rolandskvadet v\xc3\xa6rt popul\xc3\xa6rt. Romanene om Tristan, Lancelot og Aleksander den store har v\xc3\xa6rt produktive; noen romancer henter stoff fra bibelske fortellinger. Mange romanser kretser omkring sin tids store historiske begivenhet, erobringen av Granada i 1492._NEWLINE_Som de norske middelalderballadene er romancene episke tekster med lyriske innslag, sterkt formelprega og med vandrestrofer som kan gjenfinnes i ulike tekster, og med hyppig bruk av dialog. Til forskjell fra den nordiske balladen mangler romancen omkved. Strofene har vers med \xc3\xa5tte stavelser og helrim eller assonans p\xc3\xa5 annenhver linje. Et linjepar (med og uten rim) kan dermed minne om heltediktningas 16-stavelses vers._NEWLINE_Fra 1500-tallet og framover er romanceformen blitt gjenopptatt og brukt av kjente spanske diktere, f.eks. Lope de Vega og (i nyere tid) Federico Garc\xc3\xada Lorca.'